Uzulu Uxwayiswa Ukuqaphela Izulu Likazamcolo Kwezinye Izigaba Zelizwe
Ugatsha lukahulumende olubona ngezokuvikela ingozi luthi izulu likazamcolo likhangelewe ukuhlasela iBeitbridge,Tsholotsho,Muzarabani
Ugatsha lukahulumende olubona ngokuvikela uzulu engozini, iDepartment of civil protection, solwethule isixwayizo sezulu likazamcolo ezigabeni zeMashonaland central eMuzarabani, Beitbridge,Plumtree, Tsholotsho lezinye. Ugatsha lolu lukhuthaza abahlala kulezindawo ukuthi basuke masinyane bengakawelwa yingozi yamanzi. Izulu elinengi libikwa liqhubeka lisina ezigabeni ezimbalwa zelizwe okungacina kubangela ukuqhela lokuchitheka kwemifula. Izulu likhanya lisina emazweni angezanzi yeAfrica agoqela iSouth africa lapho eselihlasele khona amaprovinces ayisitshiya galolunye labulala abantu abedlula amatshumi amane, latshiya abazinkulungwane eziyisithupha bengelamizi. EMozambique lakho libulele abantu abalitshumi lantathu. Emazweni aphetsheya lakho izulu lina okwesabekayo njalo selibulele abantu abedlula amakhulu ayisithupha kwele Brazil. EAustralia lakho selibangele umonakalo omkhulu latshiya abantu bengelamizi emadolobheni e Victoria le Queensland. Umsekeli kamqondisi weDepartment of civil protection uNkosazana Sibusisiwe Ndlovu utshele lumsakazo ukuthi ezigabeni zeMashonaland central ukuqhaqheka kwemifula kulakho ukubangelwa yikuvulwa kwamasango ama flood gates edamu leKariba okukhangelelwe ukwenziwa ngeviki ezayo. UNkosazana Ndlovu uthi ugatsha lwakhe soluthumele amaqula kulesisigaba ukuyaxwayisa izakhamizi ukuthi zisuke kulezindawo. Inhlangansio yakweleMelika eye Famine Early Warning Systems Network-FEWSNET layo isiyethule isixwayiso sengozi yamanzi endaweni eziseduzane lemifula emikhulu efana loZambezi. UBrenda Moyo weStudio 7 ukhulume lengcwethi kwezokulima uMnumzana Mandla Nkomo othi izulu lesikhukhula lilakho ukubangela umonakalo omkhulu emasimini.